## Les Arts conclou la seua temporada amb les intrigues i passions de la dinastia Tudor i el ‘bel canto’ més teatral en ‘Roberto Devereux’, de Donizetti

*** Eleonora Buratto culmina el repte de debutar a València les tres protagonistes de la ‘Trilogia Tudor’
* Francesco Lanzillotta dirigix la més dramàtica de les òperes que va dedicar Donizetti al tron anglés**

El Palau de les Arts Reina Sofia conclou la seua producció de la ‘Trilogia Tudor’ de Gaetano Donizetti amb l’estrena el dimecres 4 de juny, de *Roberto Devereux* en la Sala Principal, una de les obres mestres del repertori belcantista.

El director artístic de Les Arts, Jesús Iglesias Noriega, ha presentat esta producció de Les Arts, en coproducció amb la Dutch National Opera i el Teatre Sant Carlo de Nàpols, acompanyat del seu director musical, Francesco Lanzillotta, i de la soprano Eleonora Buratto, protagonista de l’obra.

Segons ha assenyalat Iglesias Noriega, *Roberto Devereux* “és el tancament perfecte de la temporada lírica de Les Arts, ja que reunix tots els elements que fan del repertori italià un dels favorits del públic valencià”.

“Donizetti tanca la seua trilogia amb la més teatral i colpidora de les tres òperes -ha apuntat-. Música i paraula apel·len a les passions i els sentiments més humans: gelosia, venjança, crueltat i penediment per a explicar-nos els amors impossibles de la reina Isabel I. *Roberto Devereux* reunix tota la bellesa de l’òpera belcantista amb l’essència del drama italià amb el qual Verdi, anys després, revolucionaria el gènere”.

En l’apartat artístic, Iglesias Noriega ha elogiat la solidesa d’un repartiment que ha tingut com a referent en les tres obres Eleonora Buratto. La cantant, estrela indiscutible de l’òpera italiana ha triat València per a emular dives com Monsterrat Caballé o Beverly Sills en incorporar en el seu repertori els temuts tres papers per a soprano que va escriure Donizetti a *Anna Bolena, Maria Stuarda* i *Roberto Devereux*.

El projecte ha comptat, a més, en les seues tres entregues, amb dos dels cantants espanyols amb més presència internacional: la *mezzosoprano* valenciana Silvia Tro Santafé i el tenor de Jerez Ismael Jordi. Filippo Ravizza, un dels jóvens barítons italians amb més projecció, completa l’elenc protagonista que cantarà *Roberto Devereux.*

En el podi estarà el director italià Francesco Lanzilotta, que va debutar en Les Arts en 2020 amb *Il viaggio a Reims* i és un dels referents al seu país en el repertori belcantista i particularment de l’obra de Gaetano Donizetti.

L’holandesa Jetske Mijnssen firma la posada en escena de la ‘Trilogia Tudor’, amb escenografia de Ben Baur, vestuari de Klaus Bruns i il·luminació de Cor van den Brink.

Segons remarca Mijnssen, *Roberto Devereux* “és quasi una obra de teatre, un *thriller* romàntic. Ja no veiem una reina i els seus cortesans, sinó éssers humans. La forma en què Donizetti construïx la tensió i l’ambient és excepcional. Per això hem optat per un enfocament més modern i pròxim a la contemporaneïtat”.

*Roberto Devereux*, de Donizetti, es representarà els dies 4, 7, 11, 14 i 18 de juny. Les Arts recorda que les entrades es poden adquirir a través dels seus diferents canals de venda: taquilles, línia de venda 96 197 59 00 i la seua pàgina [web](https://lesarts.koobin.com/index.php?action=PU_evento&Ev_id=5982&idioma=es&_gl=1*2q83om*_gcl_aw*R0NMLjE3NDg2MDU2NDcuQ2p3S0NBandydVhCQmhBckVpd0FDQlJ0SFRkQnkxV1VkdGZjdU5oVlFJYXlCaGVuN0NXckRzRFFVREZtd2xmWUhrZEF2bVlqQkphVllSb0M1Qk1RQXZEX0J3RQ..*_gcl_au*MTA0Nzc0OTYwLjE3NDQ3OTU3MjM.*_ga*MTM3MTc5NTU5MS4xNzI2NTYyNDI0*_ga_R7DX851PE1*czE3NDg2MDU2NDYkbzMxJGcwJHQxNzQ4NjA1NjQ2JGo2MCRsMCRoNzEzNDU4Mjk2). El diumenge, 1 de juny, la Sala Principal acollirà la preestrena d’este títol, reservat a menors de 29 anys.

Fecha: 30/05/2025